钦定古今图书集成/明伦汇编/宫闱典/第086卷 > 信义长公主 下嫁到郁
## 钦定古今图书集成/明伦汇编/宫闱典/第086卷 > 信义长公主 下嫁到郁

按《陈书到仲举传》，“仲举子郁，尚文帝妹信义长公主，
官至中书侍郎，出为宣城太守，文帝配以士马，是年
迁为南康内史，以国哀未之任，仲举既废居私宅，与
郁皆不自安。时韩子高在都，人马素盛，郁每乘小舆，
蒙妇人衣，与子高谋，子高军主告言其事，高宗收子
高、仲举及郁，并付廷尉。诏曰：‘到仲举庸力小才，坐叨’”
显贵，受任前朝，荣宠隆赫。父参王政，子据大邦，礼盛
外姻，势均戚里。而肆此骄暗，陵傲百司，遏密之初，擅
行国政，排黜懿亲，欺蔑台衮。韩子高蕞尔细微，擢自
卑末，入参禁卫，委以心腹，蜂虿有毒，敢行反噬。仲举、
子高，共为表里，阴构奸谋，密为异计。“安成王朕之叔
父，亲莫重焉，受命导扬，禀承顾托，以朕冲弱，属当保
祐，家国安危，事归宰辅，伊周之重，物无异议，将相旧
臣，咸知宗仰。而率聚凶徒，欲相掩袭，屯据东城，进逼
崇礼，规树仲举，以执国权。陵斥司徒，意在专政，潜结
党附，方危社稷。赖祖宗之灵，奸谋显露。前上虞令陆
昉等具告其事，并有据验，并克今月七日，纵其凶恶。
领军将军明彻，左卫将军卫尉卿宝安及诸公等又
并知其事。二三舋迹，彰于朝野，反道背德，事骇闻见。
今《大憝》克歼，罪人斯得，并可收付廷尉，肃正刑书。罪
止仲举父子及子高三人而已，其馀一从旷荡，并所
不问。”仲举及郁并于狱赐死，时年五十一。郁诸男女，
以帝甥获免。